লোহরা (উপজাতি)

লোহরা হলো ভারতের ঝাড়খণ্ড রাজ্যে বসবাসকারী একটি আদিবাসী উপজাতি সম্প্রদায়। তারা ঐতিহ্যগতভাবে লোহা গলানোর কাজের সাথে যুক্ত।

উৎপত্তি
ছোট-নাগপুর মালভূমিতে লোহরা উপজাতিরা ঠিক কোন সময় থেকে বসবাস করছে সে সম্পর্কে ঐতিহাসিকদের কোন ধারণা নেই। লোহরা উপজাতিদের উৎপত্তি সম্পর্কে কোনও শ্রুতি বা লোককাহিনীও নেই।

ঝাড়খণ্ড রাজ্যের সিংভূম জেলার বারুডিহ গ্রামের প্রত্নতাত্ত্বিক খনন থেকে পাওয়া লোহার ধাতুমল, কাস্তে এবং মৃৎশিল্পের নমুনা কার্বন ডেটিং পরীক্ষার মাধ্যমে জানা যায় যে, ১৪০০ থেকে ৮০০ খ্রিস্টপূর্বাব্দের মধ্যে ছোটনাগপুরের এই অঞ্চলে লোহার হাতিয়ার এবং মৃৎশিল্পের ব্যবহার হতো। বারুডিহ গ্রামটি সোনা এবং সঞ্জাই নদের সঙ্গমস্থলে অবস্থিত। কার্বন ডেটিং অনুসারে, লোহার কার্বনযুক্ত ধাতুমলগুলি আনুমানিক ১২০০ খ্রিস্টপূর্বাব্দের।

জনবিন্যাস
লোহরা উপজাতিরা প্রধানত ঝাড়খণ্ড রাজ্যে রাঁচি, সিমডেগা, গুমলা, লোহারদাগা, সিংভূম, হাজারিবাগ, পালামৌ, ধানবাদ, বোকারো এবং গিরিডি জেলায় বসবাস করে। ২০১১ সালের আদমশুমারি অনুসারে ঝাড়খণ্ডে এদের জনসংখ্যা ২১৬,২২৬।

উপগোষ্ঠী
লোহরা উপজাতিরা দুটি উপগোষ্ঠীতে বিভক্ত। একটি হলো বিহার থেকে আগত কানুজিয়া লোহরা এবং অন্যটি হলো আদিবাসী কোল লোহরা বা নাগপুরিয়া লোহরা। নাগপুরিয়া লোহরা আবার আরও দুটি দলে বিভক্ত। একটি হলো সাদ কামার এবং অন্যটি হলো লোহরা। সাদ কামাররা তাদের পেশা ত্যাগ করে কৃষিকাজ শুরু করেছে। সাদ কামারেরা এখনও মুন্ডারি ভাষায় কথা বলে। এরা মাংসের মধ্যে কেবল মুরগি এবং ছাগল খায়।

লোহরা উপজাতিরা খাবারের ক্ষেত্রে খুব কমই বিধিনিষেধ মেনে চলে। এরা মৃত প্রাণীর মৃতদেহ খায়। এই উপজাতিরা সমগ্র ঝাড়খণ্ডে ছড়িয়ে ছিটিয়ে রয়েছে। সাদ কামাররা ঝাড়খণ্ডের পঞ্চ পরগনা অঞ্চলে অর্থাৎ রাঁচি জেলার দক্ষিণ-পূর্ব থেকে পশ্চিম সিংভূম অঞ্চলে বাস করে। লোহরারা সাদরি এবং মুন্ডারি ভাষায় কথা বলে।

সংস্কৃতি
লোহরা উপজাতিদের ঐতিহ্যবাহী পেশা হলো লোহা গলানো এবং লোহা থেকে কৃষি ও গৃহস্থালীর সরঞ্জাম তৈরি করা। তারা কাস্তে, কুড়াল, তীরের মাথা এবং লাঙলের ফাল তৈরি করে। এই উপজাতিরা সাদানি বা নাগপুরী ভাষায় কথা বলে।

গোষ্ঠী
লোহরা উপজাতিদের কয়েকটি উপ-গোষ্ঠী আছে যেমন সাথ, সোন, মাগাহিয়া, টুটলি, তিরকি ইত্যাদি। লোহরা উপজাতিদের বিয়েতে আগে কনের দাম ধরা হতো। এদের প্রধান কয়েকটি উৎসব হলো সরহুল, করম, সোহরাই এবং রঙের উৎসব ফাগুয়া।

সরকারী শ্রেণীবিভাগ
লোহরা ঝাড়খণ্ডের তফসিলি উপজাতির অন্তর্ভুক্ত।

তথ্যসূত্র

বিষয়শ্রেণী:ঝাড়খণ্ডের সামাজিক গোষ্ঠী
বিষয়শ্রেণী:ভারতের তফসিলি জনজাতি
বিষয়শ্রেণী:ভারতীয় জাতি
বিষয়শ্রেণী:ঝাড়খণ্ডের জাতিগোষ্ঠী